**ΑΝΑΒΑΘΜΙΣΗ ΚΑΙ ΕΚΣΥΓΧΡΟΝΙΣΜΟΣ ΤΟΥ ΠΡΟΠΑΡΑΣΚΕΥΑΣΤΙΚΟΥ ΚΑΙ ΕΠΑΓΓΕΛΜΑΤΙΚΟΥ ΣΧΟΛΕΙΟΥ ΚΑΛΩΝ ΤΕΧΝΩΝ ΠΑΝΟΡΜΟΥ ΤΗΝΟΥ (ΠΕΣΚΤΠΤ)**

Το έργο «ΑΝΑΒΑΘΜΙΣΗ ΚΑΙ ΕΚΣΥΓΧΡΟΝΙΣΜΟΣ ΤΟΥ ΠΡΟΠΑΡΑΣΚΕΥΑΣΤΙΚΟΥ ΚΑΙ ΕΠΑΓΓΕΛΜΑΤΙΚΟΥ ΣΧΟΛΕΙΟΥ ΚΑΛΩΝ ΤΕΧΝΩΝ ΠΑΝΟΡΜΟΥ ΤΗΝΟΥ (ΠΕΣΚΤΠΤ)» με κωδικό ΟΠΣ ΤΑ 5202513 έχει ενταχθεί στο Ταμείο Ανάκαμψης και Ανθεκτικότητας, το οποίο «χρηματοδοτείται από την Ευρωπαϊκή Ένωση – NextGenerationEU» με συνολικό προϋπολογισμό 10.314.720,11 €.

Το φυσικό αντικείμενο του έργου αφορά στην μελέτη και κατασκευή της επέκτασης των κτιριακών εγκαταστάσεων, του εκσυγχρονισμού των υφιστάμενων και της διαμόρφωσης του περιβάλλοντος χώρου του Προπαρασκευαστικού και Επαγγελματικού Σχολείου Καλών Τεχνών Πανόρμου Τήνου (ΠΕΣΚΤΠΤ).

Προβλέπεται η διατήρηση δύο εκ των υφιστάμενων κτιρίων, του κτιρίου Κ1, εμβαδού 199,65 τμ, που παραμένει ως εργαστήριο ζωγραφικής και αποθήκη, και του κτιρίου Κ2, εμβαδού 122,27 τμ, που μετατρέπεται σε χώρο συσσιτίου με προσθήκη ενός υπογείου για την χωροθέτηση των Η/Μ εγκαταστάσεων, εμβαδού 23,07 τμ. Στο νέο οικόπεδο γίνεται η χωροθέτηση δύο νέων κτιρίων εκπαιδευτικών χρήσεων, του κτιρίου Κ3, εμβαδού 1.577,94 τμ. όπου στεγάζονται τα εργαστήρια επεξεργασίας μαρμάρου, αίθουσα κόφτη, σιδηρουργείο-χυτήριο, ξυλουργείο και εργαστήριο εκμαγεύσεων και του κτιρίου Κ4, εμβαδού 859,07 τμ., όπου στεγάζονται εργαστήριο γλυπτικής, αίθουσα πολλαπλών χρήσεων και αρχιτεκτονικού σχεδίου, βιβλιοθήκη και γραφεία διοίκησης. Τα δύο νέα κτίρια δημιουργούν με τη χωροθέτησή τους μια νέα πλατεία, την πλατεία των μαρμάρων.

Ο προς διαμόρφωση περιβάλλων χώρος καταλαμβάνει συνολικά επιφάνεια εμβαδού 2.660,25 τμ. και περιλαμβάνει τους απαιτούμενους υπαίθριους και ημιυπαίθριους χώρους εκπαιδευτικών δραστηριοτήτων, χώρους πρασίνου και διαδρομές κίνησης.

Τόσο τα κτίρια όσο και ο περιβάλλον χώρος τους έχουν μελετηθεί με τρόπο που εξασφαλίζεται η καθολική προσβασιμότητα σε ΑμεΑ.

Για την υλοποίηση των ανωτέρω θα εκτελεστούν οικοδομικές και Η/Μ εργασίες.

**Το έργο υλοποιείται στο πλαίσιο του Εθνικού Σχεδίου Ανάκαμψης και Ανθεκτικότητας «Ελλάδα 2.0» με τη χρηματοδότηση της Ευρωπαϊκής Ένωσης – NextGenerationEU.**